Չաքրեան. «Էրդողանն ուզում էր տապալել Սիրիայի իշխանութիւնը» - «ԱԼԻՔ» Օրաթերթ
You are here:Գլխաւոր էջ»Լուրեր»Քաղաքական»Միջազգային»Չաքրեան. «Էրդողանն ուզում էր տապալել Սիրիայի իշխանութիւնը»
«alikonline.ir» - Թուրքագէտ Յակոբ Չաքրեանը Sputnik Արմենիայի հետ զրոյցում անդրադարձել է Լիբիայում թուրքական զինուժի տեղակայման խնդրին ու այդ երկրի տարածաշրջանային նկրտումներին:
Թուրքագէտ Յակոբ Չաքրեանը շարունակելով զրոյցը ասաց, որ Թուրքիան ոչ միայն զօրամիաւորում է մտցրել Լիբիա, այլեւ ահաբեկիչներին է տեղափոխում այնտեղ՝ նրանց տալով զէնք-զինամթերք, նոյնիսկ ցանկանում է տրամադրել սուզանաւեր, քանի որ յունական ու եգիպտական նաւերը նշւած շրջանում պարեկութիւն են անցկացնում, չնայած ՄԱԿ-ը նախապէս արգելել էր հիւսիսաֆրիկեան երկիր զէնք տեղափոխել:
«2011 թ.-ի մարտին, երբ Սիրիայում սկսւեցին ներքին բախումները, Էրդողանը յայտարարեց, որ թուրքական զօրքերը հինգ ժամում կը մտնեն Սիրիա ու ինքն էլ նրանց հետ կը գնայ եւ Դամասկոսի Օմայան մզկիթում նամազ կանի: Իսկ արտգործնախարար Դաւութօղլուն ժամանակային միջակայքը նոյնիսկ կրճատել էր երկու ժամով»,- նշեց թուրքագէտը:
Չաքրեանի փոխանցմամբ՝ Էրդողանը ցանկանում էր տապալել Սիրիայի իշխանութիւններին եւ նրանց տեղում նշանակել «Մուսուլման եղբայրներին», որոնց հետ դեռ այն ժամանակւանից սերտ յարաբերութիւնների մէջ էր: Թուրքիայի նախագահը փորձում էր «Մուսուլման եղբայրներին» իշխանութեան բերել նաեւ Սիրիայի հարեւան երկրներում ու դառնալ տարածաշրջանային գերտէրութիւն:
«Սակայն նման յոյս այժմ չկայ, որովհետև Լիբիայում գործադրւում են վերջին ճիգերը: Իսկ գիտէ՞ք, որ Եգիպտոսն իր հերթին ֆելդմարշալ Հաֆթարին տրամադրել էր ռազմաօդային ուժեր ընդդէմ թուրքերի: Հաֆթարն, ի դէպ, կրթութիւն է ստացել Մոսկւայում եւ համարւում էր Քադաֆիի օգնականը: Լիբիայի առաջնորդի գերիշխանութեան տապալումից յետոյ մեկնեց ԱՄՆ, նոյնիսկ ունի այդ երկրի քաղաքացիութիւն եւ քւէարկել է Միացեալ Նահանգների նախագահական ընտրութիւններում»,- ասաց թուրքագէտը:
Չաքրեանը վկայակոչում է Գերմանիայի արտգործնախարարի յայտարարութիւնը, ըստ որի՝ Հաֆթարը համաձայնել է ստորագրել զինադադարի համաձայնագիրը երկու պայմանով, որ թուրքերը չվերահսկեն հրադադարի ռեժիմը եւ օտարերկրեայ բոլոր զօրամիաւորումները դուրս բերւեն Լիբիայի տարածքից, ինչն առաջին հերթին վերաբերում է թուրքական կոնտինգենտին եւ նրանց օգնութեամբ Իդլիբից Լիբիա ներթափանցած ահաբեկիչներին: